Deila slakter eget lag etter nytt Gulbrandsen-show: – Umodenhet 
(Molde – Club Brugge 2–1) Fredrik Gulbrandsens storform i Europa fortsetter. Nå sikret han at Molde er et steg nærmere kvartfinale. Brugge-trener Ronny Deila er ikke fornøyd.  Gulbrandsen har vist seg frem som en ledestjerne i viktige kamper etter at han kom tilbake til Molde i august.  Han scoret i begge kampene mot Häcken i gruppespillet, i cupfinalen mot Glimt, fire mot Legia og i den første åttedelsfinalen mot Club Brügge torsdag.  Mot Ronny Deilas menn ble han matchvinner i overtidsminuttene.  – Det er fantastisk, sier Gulbrandsen til Viaplay.  Den scoringen får Deila til å ta seg til ansiktet i intervjusonen etter kampen.  – Jeg er utrolig frustrert. Det har skjedd fire-fem ganger den siste måneden. Vi må våkne opp. Det er ikke godt nok, sier Club Brügge-treneren til Viaplay.  «Et bittert nederlag» er omtalen i den belgiske avisen Het Nieuwsblad. I andre halvdel av februar ble Deila slått ut av hjemlig cup, tapte mot Anderlecht og spilte 1–1 mot Cercle, og spekulasjonene har gått rundt Deilas fremtid som trener i klubben.  Han er lei av å slippe inn mål i sluttminuttene.  – Det har skjedd så mange ganger nå. Det er umodenhet. Det er det vi kaller det. Vi må bare lære. Vi har pratet mye om dette.  – Jeg kan ikke si hvor mange ganger jeg har tatt det opp. Nå håper jeg at dette var siste gangen jeg har tatt det opp, sier han.  Han mener at kunstgresset gjorde det vanskelig, og at han ville vært fornøyd med 1–1.  – Nå er jeg frustrert for det andre målet, selvfølgelig. Se intervjuet med Deila her:  Molde-trener Erling Moe mener at laget ikke viste seg fra sin aller beste side torsdag.  – Vi glitrer ikke i dag. Det er ikke vår beste kamp, men vi står sammen, vi jobber og vi sliter, og så ser vi glimt av hva som bor i oss, sier Moe til Viaplay. Mats Møller Dæhli stiller seg bak sjefen. – Vi har litt å gå på. Det sier litt om hvor langt vi er kommet, sier Dæhli til Viaplay.  Bare minutter tidligere så det nemlig ut til at Molde skulle gi slipp på seieren. En VAR-sjekk dømte straffe til Club Brügge etter en hands fra Martin Linnes, og Maxime De Cuyper var sikker fra merket.  Moe mener at det er gode sjanser for at Molde kan ta seg videre til kvartfinalen med dette utgangspunktet.  – Jeg ser at muligheten er der. Forhåpentligvis kan vi dra dit og gjennomføre skikkelig der nede. Det mener også matchvinner Gulbrandsen.  – Vi har litt å gå på, og det lover godt. Vi er positive. Vi skal klare å kjempe oss videre, sier Gulbrandsen.  Moldes første mål ble satt inn av innbytter Halldor Stenevik rett før pause. Nysigneringen entret banen etter bare 15 minutter, da Eirik Haugan fikk en kjenning i låret og måtte byttes ut.  PS! Moldes seier kan bety mye for norsk fotball. Gulbrandsens matchvinnermål sender Norge forbi Danmark på UEFAs nasjonsranking, og danskene har ikke lag igjen i årets europacup. Det betyr at Norge kan få en ekstra plass i europacupene fra 2025.
Molde vant 2–1 mot Club Brugge, og nærmere seg kvartfinale i Europa Conference League Fredrik Gulbrandsen har scoret fem mål på de tre siste kampene, og avgjorde mot Club Brügge på overtid Spillere og eksperter beskriver Gulbrandsens avgjørende berøringer som «verdensklasse»